นายกรัฐมนตรี อวยพรวันวาเลนไทน์ ขอให้ทุกคนมีความรักที่ดีและขอบคุณติดอันดับคนไทยอยากมอบดอกกุหลาบให้
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงการลงพื้นที่พบประชาชนในวันวาเลนไทน์ว่า ส่วนตัวนั้นมีความรักให้แก่ทุกคน ทุกวัน ส่วนวันวาเลนไทน์นี้ขอแสดงความยินดีกับคู่รักทุกคู่ แต่หากใครที่ยังไม่มีแฟนก็ขอให้มีแฟนทุกคน ใครยังไม่แต่งงานก็ขอให้ได้แต่งงานทุกคน ส่วนที่มีการโหวตให้นายกรัฐมนตรีติด 1 ใน 5 อันดับ บุคคลที่คนไทยอยากมอบดอกกุหลาบให้ในวันวาเลนไทน์ นายกรัฐมนตรี ขอขอบคุณและขอมอบดอกไม้ในดวงใจให้เช่นกัน พร้อมระบุว่า ส่วนตัวนายกรัฐมนตรีไม่มีปัญหากับใครทั้งสิ้น อีกทั้งมีความปรารถนาดีให้คนทุกกลุ่มทุกฝ่าย อย่างไรก็ตาม เห็นว่าทุกคนควรจะมอบความรัก ความปรารถนาดีให้กันนายกรัฐมนตรี ยังกล่าวว่า ความรักจะก่อให้เกิดความร่วมมือและปัญหาต่างๆ ก็จะแก้ไขไปได้พร้อมๆ กัน ด้วยความเข้าใจซึ่งกันและกัน ส่วนเรื่องต่างๆ ยึดตามหลักการและเหตุผล ไม่สามารถให้ร้ายใครได้ ต้องปฏิบัติตามกฎหมายทั้งหมด ดังนั้นทุกอย่างต้องมีหลักฐานที่ชัดเจน จึงเห็นว่าวันนี้มีหลายเรื่องเข้ามา ตนเองก็ได้สั่งการให้ดำเนินคดีหมดและให้สอบสวนตามข้อเท็จจริง โดยหากใครเห็นว่าไม่ได้รับความเป็นธรรมให้แจ้งมาที่สำนักนายกรัฐมนตรี ตนเองจะสั่งติดตามให้